**Informatīvais ziņojums “Par situāciju prioritāri izbūvējamo valsts robežas joslas posmu uz valsts sauszemes robežas gar Latvijas Republikas – Baltkrievijas Republikas valsts robežu izbūvē”**

**IEVADS**

Informatīvais ziņojums “Par situāciju prioritāri izbūvējamo valsts robežas joslas posmu uz valsts sauszemes robežas gar Latvijas Republikas – Baltkrievijas Republikas valsts robežu izbūvē” (turpmāk – informatīvais ziņojums) sagatavots, lai informētu Ministru kabinetu par situāciju, kas izveidojusies līguma slēgšanas procesā atbilstoši Ministru kabineta 2022. gada 22. februāra sēdē (prot. Nr.9 53. § “Informatīvais ziņojums “Par prioritāri izbūvējamajiem valsts robežas joslas posmiem uz valsts sauszemes robežas gar Latvijas Republikas – Baltkrievijas Republikas valsts robežu nepieciešamo finansējumu” (turpmāk – Informatīvais ziņojums), 2. punkts) dotajai atļaujai valsts akciju sabiedrībai “Valsts nekustamie īpašumi” (turpmāk – VNĪ) uzņemties finansiālās saistības par Informatīvajā ziņojumā norādīto prioritāri ierīkojamo posmu  83,9 km garumā uz valsts sauszemes robežas gar Latvijas Republikas – Baltkrievijas Republikas valsts robežu par kopējo summu 38 096 242 *euro* (ar PVN), tai skaitā būvniecības ieceres izstrādi (1 777 750 *euro*), būvdarbu veikšanu (36 234 808 *euro*) un autoruzraudzību (83 684 euro).

**Situācijas raksturojums par sarežģījumiem, kas radušies līguma slēgšanas procesā**

Atbilstoši Informatīvajā ziņojumā atspoguļotajam, izpildot Ministru kabineta 2021. gada 10. augusta sēdē (prot. Nr.55 2. § “Informatīvais ziņojums "Par aktuālo situāciju saistībā ar nelegālās imigrācijas draudiem uz Latvijas Republikas – Baltkrievijas Republikas valsts robežas un infrastruktūras izbūvi uz valsts sauszemes robežas gar Latvijas Republikas – Baltkrievijas Republikas un Latvijas Republikas – Krievijas Federācijas valsts robežu””) doto uzdevumu nodrošināt pakalpojuma sniedzēja (būvuzņēmēja) izvēli nepieciešamās infrastruktūras izbūves darbu veikšanai un *par izvēlēto būvdarbu sniedzēju pirms līguma noslēgšanas informēt Ministru kabinetu* (protokollēmuma 3.punkts) VNĪ veica slēgtu cenu aptauju „Latvijas Republikas – Baltkrievijas Republikas robežas infrastruktūras būvniecības ieceres izstrādei un būvdarbu veikšanai”, Latvijas Republikas – Baltkrievijas Republikas robeža identifikācijas Nr.VNĪ/2022/CA-27 ar deviņām darba daļām, kuras ietvaros pretendenti 2022. gada 4. februārī iesniedza šādus piedāvājumus:

|  |  |
| --- | --- |
| **Pretendenta nosaukums** | **Iesniegtās darba daļas** |
| Būvkomersants Nr.1 | 1., 2., 3., 4., 5., 6., 7., 8., 9 |
| Būvkomersants Nr.2 | 1., 6., 7 |
| **SIA "Citrus Solutions"** (Būvkomersants Nr.3) | **1., 2., 3., 4., 5., 6., 7., 8., 9** |
| Būvkomersants Nr.4 | 1., 2., 3., 4., 5., 6., 7., 8., 9 |
| Būvkomersants Nr.5 | 1., 2., 3., 4., 5., 6., 7., 8., 9 |
| Būvkomersants Nr.6 | 1 |

Veicot iesniegto piedāvājumu izvērtējumu par saimnieciski izdevīgāko piedāvājumu visās darba daļās tika atzīts SIA "Citrus Solutions" ar piedāvāto cenu 38 096 242 *euro* (ar PVN).

Atbilstoši Ministru kabineta 2022.gada 22. februāra sēdē pieņemtajiem lēmumiem 2022. gada 25. februārī VNĪ uzsāka līgumu saskaņošanas un parakstīšanas procedūru ar SIA “Citrus Solutions”. Tās gaitā tika saņemta informācija par to, ka SIA “Citrus Solutions” saredz riskus līguma izpildē, ievērojot ģeopolitiskus notikumus, kas iestājušies pēc iepriekš minētās Ministru kabineta sēdes. Proti, pašreizējā karadarbība Ukrainā rada sekas attiecībā uz būvizstrādājumu piegādēm un izmaksām, sevišķi metāla un degvielas izmaksām. Metāla izmaksas kopējo būvdarbu līgumu izpildē veido faktiski pusi no kopējām izmaksām. Vienlaikus degvielas izmaksu dinamika ietekmē gan pārējo būvizstrādājumu cenas, gan arī būvmašīnu (traktortehnikas u.c.) ekspluatācijas izmaksas. VNĪ 2022. gada 2. martā nosūtīja vēstuli SIA “Citrus Solutions”, ar kuru lūdza līdz 2022. gada 2. marta plkst.17:00 SIA “Citrus Solutions” rakstiski sniegt informāciju, vai komersants ir gatavs slēgt līgumus atbilstoši cenu aptaujas dokumentācijā paredzētajam. Vēstulē tika norādīts, ka atbildes neiesniegšanas gadījumā VNĪ uzskatītu, ka komersants ir atteicies no līgumu noslēgšanas.

VNĪ 2022. gada 2. martā saņēma SIA “Citrus Solutions” vēstuli ar lūgumu atlikt atbildes sniegšanu par līguma parakstīšanu līdz 2022. gada 4. marta plkst.17:00, savukārt 2022. gada 4. martā VNĪ saņēma SIA “Citrus Solutions” vēstuli, ar kuru komersants informē, ka tas būtu gatavs iesniegt atjaunotu cenas piedāvājumu.

Lai nodrošinātu maksimāli ātru rīcību no VNĪ puses, 2022. gada 3. martā VNĪ (nesagaidot SIA “Citrus Solutions” gala viedokli) nosūtīja visiem pretendentiem, kas ir piedalījušies cenu aptaujā, vēstules ar lūgumu līdz 2022. gada 4. marta plkst.12:00 aktualizēt 2022. gada 4. februārī iesniegtā piedāvājuma cenu un termiņu.

Atsaucoties uz VNĪ lūgumu, 2022. gada 4. martā pretendenti iesniedza VNĪ atbildes, savus piedāvājumus gan uzturot, gan uzturot noteiktu laiku, gan neuzturot.

Ņemot vērā pretendentu sniegto informāciju, veicot piedāvājumu pārvērtēšanu visās darba daļās par saimniecisko izdevīgāko būtu atzīstams Būvkomersanta Nr.5 piedāvājums, ar kopējo summu 55 464 613,78 *euro* (bez PVN) vai 67 112 182,67 *euro* (ar PVN) (izpildes termiņš – 52 nedēļas žoga izbūvei un 70 nedēļas kopējai līguma izpildei visās darba daļās). Ja Būvkomersants Nr.5 vairs savu piedāvājumu pēc 2022. gada 11. marta nevarēs uzturēt, tad par saimnieciski izdevīgāko piedāvājumu 1.darba daļā būtu atzīstams Būvkomersanta Nr.6 piedāvājums (izpildes termiņš – 52 nedēļas žoga izbūvei un 70 nedēļas kopējai līguma izpildei), bet pārējās darba daļās - Būvkomersanta Nr.4 piedāvājums (izpildes termiņš – 52 nedēļas žoga izbūvei un 62 nedēļas kopējai līguma izpildei visās darba daļās), un kopējā summa par visām 9 darba daļām būtu 86 511 036,98 *euro* (bez PVN) vai 104 678 354,75 *euro* (ar PVN).

VNĪ vērtējumā, turpinot līgumu slēgšanas procedūru atbilstoši iepriekš norādītajam, tas būtiski sadārdzinātu darbu izmaksas, taču joprojām pastāvētu risks, ka, turpinoties straujam un nekontrolējamam būvizstrādājumu cenu kāpumam, kas saistīts ar karadarbību Ukrainā, būvkomersants nevarētu izpildīt līgumu, neskatoties uz līgumā paredzētajām sankcijām. Tāpat piedāvātais termiņš darbu izpildei būtu garāks nekā sākotnēji par saimnieciskāko piedāvājumu atzīstamajam SIA “Citrus Solutions”.

Ievērojot iepriekš minēto, VNĪ ir veikusi izvērtējumu par alternatīvajiem risinājuma variantiem un plāno steidzamības kārtā **izsludināt atkārtotu cenu aptauju, uzaicinot tos pašus pretendentus, kas iesniedza piedāvājumu iepriekšējā cenu aptaujā, visiem lūdzot aktualizēt piedāvājumus saskaņā ar faktisko situāciju. Tas ļautu noskaidrot saimnieciski izdevīgāko piedāvājumu, ievērojot šā brīža krīzes situāciju.**

**Priekšlikumi tālākai rīcībai**

Ievērojot informatīvajā ziņojumā izklāstīto, ierosinām:

1. pieņemt zināšanai informāciju par situāciju, kas radusies līguma slēgšanas procesā atbilstoši Ministru kabineta 2022. gada 22. februāra sēdē dotajai atļaujai VNĪ uzņemties finansiālās saistības par Informatīvajā ziņojumā norādīto prioritāri ierīkojamo posmu  83,9 km garumā uz valsts sauszemes robežas gar Latvijas Republikas – Baltkrievijas Republikas valsts robežu izbūvi un VNĪ priekšlikumu paātrinātā kārtībā rīkot jaunu (atkārtotu) cenu aptauju;
2. pēc iepriekš norādītās cenu aptaujas pabeigšanas Iekšlietu ministrijai sadarbībā ar VNĪ steidzamības kārtā informēt Ministru kabinetu par tās rezultātiem un finanšu resursu avotiem.